**ביאטריס צ'פקואץ'** (באנגלית: **Beatrice Chepkoech**; נולדה ב-6 ביולי 1991) היא אתלטית קנייתית, אלופת העולם (דוחה 2019), סגנית אלופת העולם (בודפשט 2023) ושיאנית העולם בריצת 3000 מטר מכשולים, שיאנית העולם בריצת 5 ק"מ כביש.

ביוגרפיה
--------

ביאטריס צ'פקואץ' החלה להתחרות באתלטיקה בשנת 2009, ובשנת 2015, במשחקי אפריקה שנערכו בברזוויל, זכתה במדליית ארד בריצת 1500 מטר, בתוצאה של 4:19.16 דקות. צ'פקואץ' היא שוטרת במקצועה.

### 2016

באולימפיאדת ריו, סיימה צ'פקואץ' במקום הרביעי בריצת 3000 מטר מכשולים, בשיא אישי חדש של 9:16.05 דקות. לפני כן, בחצי הגמר, סיימה במקום הראשון במקצה בתוצאה של 9:17.55 דקות.
בשנה זו, צ'פקואץ' התחרתה בריצת 3000 מטר מכשולים בארבע תחרויות מסבב ליגת היהלום. בתחרות ביוג'ין שנערכה במאי, סיימה רביעית בתוצאה 9:17.41 דקות, ביוני השתתפה בתחרות בסטוקהולם וסיימה במקום השני בתוצאה של 9:22.56, אחרי רות ג'בט שקבעה תוצאה של 9:08.37 דקות. חודשיים לאחר מכן סיימה במקום הרביעי בתחרות בפריז בשיא אישי חדש של 9:10.86 דקות. בתחרות הגמר שנערכה בציריך סיימה במקום הרביעי לאחר שקבעה תוצאה של 9:19.37 דקות.

### 2017

באליפות העולם במרוצי שדה שנערכה בחודש מרץ בקמפלה, אוגנדה, הייתה צ'פקואץ' הרצה האחרונה בנבחרת המעורבת של קניה, ועזרה לה לזכות במדליית זהב, לפני נבחרת אתיופיה ונבחרת טורקיה. בחודש יוני, זכתה במדליית זהב בריצת 1500 מטר באליפות קניה, לאחר שקבעה תוצאה של 4:03.20 דקות. חודשיים לאחר מכן, באליפות העולם שנערכה בלונדון, היא סיימה במקום הרביעי בריצת 3000 מטר מכשולים בשיא אישי חדש של 9:10.45 דקות.

צ'פקואץ התחרתה בליגת היהלום שש פעמים. במאי, בתחרות בדוחא, סיימה במקום השני בריצת 3000 מטר מכשולים בשיא אישי חדש של 9:01.57 דקות, ובסוף מאי בתחרות ביוג'ין, סיימה במקום השני בשיא אישי נוסף של 9:00.70 דקות. בתחילת יולי סיימה במקום הראשון בתחרות בפריז בתוצאה של 9:01.69, ובסוף אותו חודש התחרתה בריצת 3000 מטר (שהעניקה ניקוד לריצת 5000 מטר) וסיימה שנייה, בתוצאה של 8:28.66 דקות. באוגוסט, בגמר ריצת 3000 מטר מכשולים שנערך בציריך, ירדה לראשונה מגבול 9 הדקות כשזכתה במדליית הכסף בתוצאה של 8:59.84 דקות, אחרי רות ג'בט ולפני נורה ג'רוטו. בגמר ריצת 5000 המטרים שנערך בחודש ספטמבר בבריסל, סיימה במקום הרביעי לאחר שקבעה תוצאה של 14:39.33 דקות.

### 2018

ביאטריס צ'פקואץ' בתחרות ליגת היהלום בפריז
באליפות העולם באולם שנערכה בברמינגהאם, סיימה במקום השביעי בריצת 1500 מטר בתוצאה של 4:13.59 דקות.
בתחרות ליגת היהלום במונקו, סיימה צ'פקואץ' במקום הראשון בריצת 3000 מטר מכשולים, תוך שהיא קובעת שיא עולם חדש של 8:44.32 דקות, שיפור של 8 שניות לשיא הקודם של רות ג'בט. בגמר ליגת היהלום שנערך בבריסל היא זכתה במדליית הזהב לאחר שקבעה תוצאה של 8:55.10 דקות.

### 2019

בתחרות ליגת היהלום בשנגחאי, סיימה צ'פקואץ' במקום הראשון בריצת 3000 מטר מכשולים בשיא תחרות חדש של 9:04.53 דקות.

#### אלופת העולם

באליפות העולם שנערכה בדוחה בחודש ספטמבר, זכתה צ'פקואץ' במדליית הזהב לאחר שרצה לבדה מתחילת הריצה וקבעה שיא אליפות חדש של 8:57.84 דקות. היא סיימה לפני אמה קובורן האמריקאית (9:02.35 דקות) וגסה פיליציטס קראוזה הגרמנייה (9:03.30 דקות).

### 2021

בתחרות במונקו בפברואר 2021 קבעה שיא עולם של 14:43 דקות בריצת כביש ל-5 ק"מ.

קישורים חיצוניים
----------------

ויקישיתוף מדיה וקבצים בנושא **ביאטריס צ'פקואץ'** בוויקישיתוף
* ביאטריס צ'פקואץ', ברשת החברתית אקס (טוויטר)
* ביאטריס צ'פקואץ', באתר הוועד האולימפי הבין-לאומי
* ביאטריס צ'פקואץ', באתר olympedia.org
* ביאטריס צ'פקואץ', באתר התאחדות האתלטיקה הבין-לאומית
* ביאטריס צ'פקואץ', באתר ליגת היהלום
* ביאטריס צ'פקואץ', באתר Track and Field (נשים)

| אלופות עולם באתלטיקה – ריצת 3000 מטר מכשולים (נשים) |
| --- |
| 

|  |  |
| --- | --- |
| 2005: דורקוס אינזיקורו אוגנדהאוגנדה • 2007: יקטרינה וולקובה רוסיהרוסיה • 2009: נשללה • 2011: חביבה גריבי תוניסיהתוניסיה • 2013: מילקה צ'מוס צ'ייווה קניהקניה • 2015: היווין ג'פקמוי קניהקניה • 2017: אמה קובורן ארצות הבריתארצות הברית • 2019: ביאטריס צ'פקואץ' קניהקניה • 2022: נורה ג'רוטו קזחסטןקזחסטן |  |

 |

|  |  |
| --- | --- |
| בקרת זהויות עריכת הנתון בוויקינתונים | 
* World Athletics: 14383286

 |